Source: http://ec.europa.eu/civiljustice/parental_resp/parental_resp_nir_sl.htm
Timestamp: 2018-01-19 14:36:00+00:00
Document Index: 2591335

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'Sodišče ', 'sodišče ']

﻿ Evropska komisija - Evropska pravosodna mreža - Starševska odgovornost - Severna Irska
Evropska komisija > EPM > Starševska odgovornost > Severna Irska
Zadnja sprememba: 20-07-2007
Starševska odgovornost - Severna Irska
15. Kaj je treba storiti, da se odločba o starševski odgovornosti, ki jo izda sodišče v drugi državi članici, prizna in izvrši v Severni Irski?
17. Katero pravo uporabi sodišče v postopkih starševske odgovornosti, kadar otrok ali stranki ne prebivata v Severni Irski ali imata različno državljanstvo?
Odredba o otrocih (Severna Irska) iz leta 1995 (Children (Northern Ireland) Order 1995) opredeljuje starševsko odgovornost kot vse pravice, dolžnosti, pooblastila in odgovornosti, ki jih imajo po zakonu starši v zvezi s svojim otrokom. Odredba ne navaja, katere so te pravice in odgovornosti. Vendar je bilo priznano, da imajo osebe s starševsko odgovornostjo:
dolžnost, da otroka zaščitijo, mu zagotovijo dom in zanj skrbijo;
pravico do določitve otrokovega prebivališča;
pravico do odločanja, kdo ima lahko stik z otrokom;
dolžnost, da zagotovijo otrokovo šolanje;
pravico do odobritve izdaje potnega lista za otroka;
dolžnost, da zagotovijo zdravljenje ali zdravniško pomoč, in pravico do privolitve v takšno zdravljenje ali pomoč;
pravico do poimenovanja otroka;
pravico do zagotovitve verske vzgoje za otroka.
Starševsko odgovornost je treba ves čas izvajati v najboljšem interesu otroka, vse osebe s starševsko odgovornostjo pa se morajo pred sprejetjem pomembne odločitve posvetovati. Če sporazuma ne morejo doseči, se lahko za rešitev zadeve obrnejo na sodišče.
Če sta bila otrokova starša v času njegovega rojstva poročena drug z drugim, imata oba starševsko odgovornost za otroka.
Če otrokova starša v času njegovega rojstva nista bila poročena drug z drugim, je materi starševska odgovornost za otroka samodejno dodeljena, oče pa jo lahko dobi tako, da:
se poroči z materjo;
zaprosi sodišče, da izda odredbo o starševski odgovornosti v njegovo korist;
z materjo sklene sporazum o starševski odgovornosti (glejte vprašanje 5 spodaj); ali
se na matičnem uradu vpiše v register kot otrokov oče (to velja le za rojstva, ki so bila vpisana v register v Združenem kraljestvu po 15. aprilu 2002).
Če je neporočeni oče dobil starševsko odgovornost z odredbo sodišča, sporazumom ali vpisom v register, se mu lahko ta odvzame le z odredbo sodišča.
Če sodišče neporočenemu očetu izda odredbo o prebivališču za otroka, mora v njegovo korist izdati tudi odredbo o starševski odgovornosti, če je sicer ne bi imel.
Oseba, ki ni eden od staršev otroka, lahko starševsko odgovornost za otroka dobi le na podlagi odredbe sodišča.
Oseba, ki ima starševsko odgovornost za otroka, od te odgovornosti ne more odstopiti ali je prenesti na drugo osebo. Vseeno lahko pooblasti drugo osebo za izvajanje te odgovornosti v svojem imenu.
Razen tega lahko oseba, ki ni eden od staršev, dobi starševsko odgovornost za otroka z izdajo odredbe sodišča (na primer odredbe o prebivališču za otroka, odredbe o nujni zaščiti otroka ali odredbe o oskrbi otroka.)
Običajno eden od staršev ne more samodejno izgubiti starševske odgovornosti za otroka le zato, ker jo dobi druga oseba. Vseeno pa se na podlagi odločbe o posvojitvi starševska odgovornost prenese z bioloških staršev na posvojitelje.
Če ima eden od staršev starševsko odgovornost za otroka, lahko imenuje drugo osebo za otrokovega skrbnika v primeru svoje smrti.
Starševska odgovornost obstaja tudi po razvezi zakonske zveze in je omejena le s tem, da prostovoljni sporazum ali odredba sodišča rešuje sporna vprašanja med staršema ali med starši in tretjimi osebami.
Če otrokova starša nista poročena, lahko skleneta sporazum o starševski odgovornosti. Ta mora biti:
sklenjen v obliki, ki je določena v Uredbah o otrocih (Sporazum o starševski odgovornosti) (Severna Irska) iz leta 1996 (Children (Parental Responsibility Agreement) Regulations (Northern Ireland) 1996);
sklenjen v navzočnosti prič; in
vložen, skupaj z dvema dodatnima izvodoma, pri Uradu za oskrbo in varstvo na naslovu: Office of Care and Protection in the Royal Courts of Justice, Chichester Street, Belfast, BT1 3JF.
Če sta bila starša poročena, vendar njuna življenjska skupnost preneha ali sta se razvezala, se lahko dogovorita, kako bosta izpolnjevala svoje starševske odgovornosti, in zahtevata, da se sporazum izda v obliki sodne odredbe, ki se lahko pozneje spremeni, da se upoštevajo spremenjene okoliščine.
V Severni Irski deluje več agencij, ki zagotavljajo mediacijo (na primer Relate) in lahko pomagajo pri mirni rešitvi sporov.
Sodišča v Severni Irski imajo na voljo velik obseg pooblastil in lahko rešujejo zlasti vprašanja v zvezi s:
premestitvijo otroka iz Severne Irske;
otrokovim stalnim prebivališčem (kje in s kom naj otrok živi);
pravico do stikov (kdaj, kje in s kom ima lahko otrok stik);
finančno ureditvijo;
versko vzgojo;
upravljanjem otrokovega premoženja.
Sodišča priznavajo, da si je treba, kadar je to mogoče, prizadevati za čim bolj prilagodljivo in praktično ureditev položaja. Če torej za otroka skrbi le eden od staršev, mora ta imeti možnost sprejemanja vseh potrebnih odločitev, ko je otrok v njegovi oskrbi.
Hkrati pa se pričakuje, da se o pomembnejših odločitvah pogovori z drugim od staršev in da oba skupaj najdeta sporazumno rešitev. Če ne dosežeta sporazuma, lahko sodišče izda posebno odredbo (specific issues order), ki rešuje posebno vprašanje, ali odredbo o prepovedanih dejanjih (prohibited steps order), ki natančno določa vrsto odločitev, ki jih ni mogoče sprejeti brez privolitve sodišča.
Če je v veljavi odredba o prebivališču za otroka, ne more nihče brez pisne privolitve vsake osebe, ki ima starševsko odgovornost za otroka, ali privolitve sodišča sprožiti postopka za spremembo otrokovega priimka ali ga odpeljati iz Združenega kraljestva za en mesec ali več.
Če otrok živi pri enem od staršev, sprejema ta tudi vse vsakdanje odločitve. Vendar se pričakuje, da se o pomembnejših odločitvah posvetuje z drugim od staršev.
Vloga za izdajo odredbe o dodelitvi starševske odgovornosti se običajno vloži pri sodišču za družinske zadeve (Family Proceedings Court). Če drugi družinski postopki v zvezi z otrokom že potekajo pri drugem sodišču, se lahko vloga vloži pri tem sodišču.
Postopke, ki se sprožijo pri sodišču za družinske zadeve, je mogoče iz številnih razlogov (na primer, če so zapleteni ali če vključujejo vprašanje splošnega javnega interesa) prenesti na center za družinsko skrbstvo (Family Care Centre) ali na glavno civilno sodišče (High Court).
Naslovi in telefonske številke sodišč so navedeni v telefonskem imeniku (pod „Sodna služba Severne Irske (Northern Ireland Court Service)“) in na spletni strani Sodne službe Severne Irske (Northern Ireland Court Service ).
Pri tem je treba izpolniti veliko obrazcev in jih oddati v pristojni sodni pisarni. Pri večini gre za standardne obrazce. V sodni pisarni lahko dobite izvode obrazcev, razen tega pa vam lahko razložijo, kako jih izpolnite. Vseeno sodno osebje ne sme dajati pravnih nasvetov ali vam svetovati, kaj navesti v obrazcih. Plača se tudi sodna taksa.
Ko je vloga vložena, sodna pisarna določi datum za obravnavo in ga sporoči drugi stranki. Če se zadeva do datuma obravnave ne reši, mirovni sodnik ali sodnik začne z dokaznim postopkom in sprejme odločitev.
V nujnih primerih lahko sodišče zasliši le eno stranko in izda začasno odredbo. V takšnih okoliščinah zahtevanih obrazcev ni treba vnaprej vložiti in jih vročiti nasprotni stranki. Vseeno jih je treba vložiti in vročiti nasprotni stranki v 48 urah po vložitvi vloge, potem pa sodišče običajno določi datum obravnave za vse stranke.
Vsak lahko zaprosi za pravno pomoč. Vseeno je raven te finančne pomoči (če je odobrena) odvisna od ocene finančnih sredstev. Tudi če se ugotovi, da ste finančno primerni za pomoč, boste morda vseeno morali prispevati za stroške. Po sporazumu se lahko ta prispevek Oddelku za pravno pomoč (Legal Aid Department) plača v določenem obdobju. Razen tega, da morate izpolnjevati merila za finančno primernost, mora sodišče odločiti o utemeljenosti vloge, tj. ali obstajajo utemeljeni razlogi za sprožitev postopka ali odgovor nanj ter ali je to utemeljeno glede na vse okoliščine.
Pritožba zoper izdajo odredbe ali zoper zavrnitev izdaje odredbe s strani -
sodišča za družinske zadeve (Family Proceedings Court) se lahko vloži pri centru za družinsko oskrbo (Family Care Centre); in
centra za družinsko skrbstvo se lahko vloži pri glavnem civilnem sodišču (High Court).
Glavno civilno sodišče lahko v okviru pritožbenega postopka na zahtevo stranke pritožbenemu sodišču (Court of Appeal) predloži v presojo pravno vprašanje. Sicer je odločba glavnega civilnega sodišča pravnomočna.
Odločba pritožbenega sodišča o zadevi, ki mu jo je predložilo glavno civilno sodišče, je pravnomočna.
Če je odločbo izdalo sodišče v Severni Irski, je treba zahtevek za izvršitev te odločbe vložiti pri tem sodišču.
Sodišče za družinske zadeve (ki izda največ odločb o starševski odgovornosti) lahko izda sodni poziv na zaslišanje druge stranke pred sodiščem, da pove, zakaj ne izpolnjuje odločbe.
Uredba Sveta (ES) št. 1347/2000 z dne 29. maja 2000 („Uredba“) predvideva, da se lahko nekatere odločbe o izvajanju starševske odgovornosti, izdane v eni državi članici, izvršijo v drugi državi članici.
Odločbo je treba v tej drugi državi članici razglasiti za izvršljivo. Zato je treba v Severni Irski vložiti vlogo za registracijo odločbe pri glavnem civilnem sodišču.
Če odločba o oskrbi otroka ne spada na področje uporabe te uredbe, je lahko zajeta v delu II Zakona o ugrabitvi otroka ter varstvu in vzgoji otroka iz leta 1985 (Child Abduction and Custody Act 1985), ki uveljavlja Evropsko konvencijo o priznavanju in izvrševanju odločb v zvezi z vzgojo in varstvom otrok ter o vrnitvi pravice do vzgoje in varstva otrok iz leta 1980 (European Convention on Recognition and Enforcement of Decisions Concerning Custody of Children and on the Restoration of Custody of Children (1980)). V skladu z delom II je mogoče nekatere odločbe registrirati pri glavnem civilnem sodišču v Severni Irski. Če je odločba registrirana, jo je mogoče izvršiti, kot bi bila odločba tega sodišča.
Sodna služba Severne Irske (Northern Ireland Court Service) deluje v skladu s to konvencijo kot osrednji organ Severne Irske. Vloga za registracijo se lahko vloži pri Sodni službi Severne Irske in se, če je ustrezna, predloži naprej za registracijo.
Glede na Uredbo se vloga za registracijo vloži brez vročitve obvestila o tem kateri koli drugi stranki. Morebiten ugovor je treba zato vložiti pri pritožbenem sodišču.
Pritožba mora:
navajati razloge za pritožbo;
navajati vrsto odredbe, katere izdaja se zahteva; in
biti vročena drugi stranki v postopku pred glavnim civilnim sodiščem.
Glede na del II Zakona o ugrabitvi otroka ter varstvu in vzgoji otroka iz leta 1985 se lahko ugovori vložijo med vložitvijo vloge pri glavnem civilnem sodišču. Prosilec mora drugi stranki vročiti svoj poziv za začetek postopka, podprt z ustreznimi izjavami, potem pa ima na voljo 7 dni, da predloži utemeljene dokaze.
Če sodišče Severne Irske odloči, da je pristojno za obravnavo postopka, uporabi pravo Severne Irske.
Več informacij o pravni pomoči je na voljo na spletni strani Oddelka za pravno pomoč Severne Irske (Legal Aid Department – Northern Ireland) .
Več informacij o mediaciji je na voljo na spletni strani organizacije „Relate“ in strokovnega združenja „UK College of Family Mediators“ .